Қыз бала тәрбиесіндегі ата-ананың рөлі

«Қыз өссе – елдің көркі», - дейді дана халқымыз. Иә, шынында да қыз бала бұрыннан сұлулық пен сыпайылықтың, әсемдік пен нәзіктіктің символы ретінде ерекше құрметке ие болған. Халқымыз оның тәрбиесіне ерекше көңіл бөлген. «Қызға - қырық үйден тыю» деген сөздер де тегін айтылмаған. Болашақ ана, адал жар, инабатты келін болатын қыз баланың тәрбиесіне бүкіл ел бейжай қарамай, аса көңіл бөліп отырған. Қыз баланың тәрбиесі бүгінгі күнде де ең өзекті тақырыптардың бірі екендігі белгілі. Себебі, қыздар арасындағы ерте жүктілік, суицид мәселелері, қыз балаға жат қылықтардың көбеюі бүгінгі жастар арасында түрлі үгіт – насихат, түсіндірме жұмыстарын жан - жақты жүргізу керектігін көрсетеді.

Қыз баланы тәрбиелеу - ұлтты тәрбиелеу деген сөз. Әрине, мұнда міндетті түрде ананың орны бөлек. Ана қыз балаға әрі үстаз, әрі сырлас, әрі дос ретінде оны болашақ өмірге даярлайды. «Қызым үйде – қылығы түзде» деп, оның жүріс-тұрысы мен киім киісіне жете мән берген. Дегенмен қыз баланың тәрбиесінде әкенің де орны ерекше екендігін атап өткен жөн. Өкінішке орай, бүгінгі таңда ата-ананың көпшілігі тіршіліктің қамында өз перзенттерінің тәрбиесіне көңіл бөле алмай жүр. Қызы не ұлымен жақыннан сөйлесіп, оның сырларымен бөлісіп, ақыл-кеңесін беруге уақыт таба алатын ата – аналар көп емес. Қыз бала назардан тыс қалғаннан кейін, көшеде жиі қыдыруды сәнге айналдырып, серуен құрғанды жақсы көреді. Осындай жағдайлардың арқасында өз білгенін дұрыс санап, қателіктерге бой алдыртып жатқан жағдайлар байқалады.

Кейбір қыздар ащы судың арба­уына түсіп, шылым шегіп, түнгі клубтарда жүргендерінің өзі теріс жолға түсудің көріністерінің бірі. Өмірге тек жеңіл жолмен қарап, жеңіл мінездің салдарынан жүкті болып, тастанды балалардың көбейіп жатқаны да баршамызға мәлім.

Асыл дінімізде де қыз баланың тәрбиесіне ерекше көңіл бөлген. Пайғамбарымыз Мұхаммед (с.ғ.с) «Кімнің үш қызы болып, оларға дұрыс тәрбие берсе, маңдай терімен тапқанына киіндіріп бақса, олар (қыздарын тәрбиелеп өсіргені) сол үшін жұмақта болады», – деген. Бұл сөздің өзі ата-анаға қыз бала тәрбиесінің өзі маңызды екендігін дәлелдейді.

Отбасындағы қыз бала тәрбиесіне тек ана ғана жауапты емес, әкенің де рөлі ерекше. Қазіргі әкелер қыз балаға қалай тәрбие беріп жатыр? Оның тәрбиесі қатаңдықты қажет ете ме?

Балиғат жасқа толған қыз баланы тым еркелетіп, айтқанын екі етпей орындай беру дұрыс емес. Әке қыз баланың алдында асқар таудай биік болуы тиіс. Ол қыз баланың әр қателігіне араласа бермеу керек. Әке өз орнымен сөйлеп, керек жерде насихатын айтып, бұрыс әрекеттерге тыйым салып, ескерту беріп отырса, оның сөзінің құны артып, қадірі кетпейді. Кейбір қателіктер, кемшіліктерді қызына тіке айтпай, анасы арқылы ескерткен жөн. Себебі қыз бала - нәзік жаратылыс.

Әке қызына жылы сөйлеп, жақсы істерін үнемі мақтап айтып отырса, қыз баланың өзіне деген сенімділігі артып, үлкен жетістіктерге жетуіне, дұрыс жолды таңдауына себепші болады..

Қыздар ұл балаларға қарағанда еркелеп, назарға бөленгісі келіп тұрады. Сондықтан әке үнемі қызына назар аударып, көңіл бөлуі тиіс. Сабақтарды жақсы меңгерсе, қандай да бір жетістікке жеткенде міндетті түрде ынталандырып, көңілін көтеруге тырысу керек. Бұл қыз баланы жігерлендіреді, әкеден естіген мақтау сөздер әлемнің бар асылынан да қымбат. Әке мейірімін көрген қыз бала ар – намысы жоғары, «әкемді жерге қаратпаймын» деп, тура жолда жүруге тырысады. Әкенің махаббатының арқасында биік белестерді бағындыра алады. Сол үшін әрбір әке өз балаларына үлгі боларлықтай қасиеттерге ие болғаны жөн. Өз мінез –құлқымен, өзгелермен дұрыс қарым-қатынаста болып, үлгі-өнеге аларлықтай беделді азамат болуы керек. Отбасында сыйлы болып, ата-ана жауапкершілігін теңдей көтере білуі қажет деп ойлаймын.